Борислав Михайлов
Борислав Бисеров Михайлов е бивш български футболист, вратар. Полуфиналист от Световното първенство по футбол САЩ 1994 с Българския национален отбор по футбол и президент на Българския футболен съюз от 2005 до 2019 г. и отново през 2021 г. На заседание на БФС, на 28 април 2021 г. Михайлов оттегля подадената оставка и така отново се завръща като президент на БФС, също така се отменя и извънредният конгрес за нов президент. На 5 май 2021 г. Агенцията по вписвания отказва Михайлов да бъде вписан като президент на БФС. На 1 юни 2021 г. Софийски градски съд отменя отказа на Агенцията. На 6 август 2021 г. апелативният съд потвърждава, че Борислав Михайлов е президент на БФС. На 12 октомври 2021 г. на извънреден конгрес на БФС, Михайлов печели изборите срещу основният си конкурент Димитър Бербатов с 241 гласа на 230.

Биография 
Роден на 12 февруари 1963 г. в София. Син е на Бисер Михайлов, вратар на Левски (София) и националния отбор, и баща на националния вратар Николай Михайлов.

Играе в Левски (София) от 1981 до 1989 г. (180 мача за първенството), Белененсеш (Португалия) от 1989 до 1991 г., ФК Мюлуз (Франция) от 1992 до 1994, Ботев (Пловдив) в периода 1994 – 1995 г. От 1995 г. преминава в английския Рединг за цена от £ 800 000. Михайлов заема мястото на любимеца на отбора Шака Хислоп. В Славия играе през 1997 – 98 г. и за ФК Цюрих (Швейцария) през 1998/99 г.

Шампион на страната през 1984, 1985 и 1988 г., носител на купата през 1982, 1984 и 1986 г. В „А“ група има 214 мача. С екипа на Левски е изиграл 34 мача за купата на страната и 18 мача в евротурнирите (6 за КЕШ, 7 за КНК и 5 за УЕФА). След финала за купата през 1985 г. между ЦСКА и Левски е сред наказаните с изключване от футбола, но е реабилитиран след половин година.

Има 93 мача за националния отбор и 9 за олимпийския – общо 102, от които 60 като капитан (рекорд за България). Дебютира на 4 май 1983 г. срещу Куба в София (3:2), последен мач на 5 юни 1998 г. срещу Алжир (2:0) в София. Неговият мач № 100 е на 6 ноември 1996 г. срещу Саудитска Арабия 0:1 като гост.

Участва на Световното първенство през 1986 г. в Мексико (осминафинал, играе 4 мача), полуфиналист от Световното първенство през 1994 г. в САЩ (в 7 мача), както и на Европейското първенство през 1996 г. в Англия (в 3 мача). Участва в мача Европа – Африка (4:0) през 2001 г. в Бари.

Борислав Михайлов е най-успешният вратар в историята на българския футбол. Избран за Футболист № 1 на България през 1986 г.

По-късно влиза в ръководството на Левски. От 2000 г. е член на Изпълкома на Българския футболен съюз (БФС) и заместник-председател на Държавната агенция за младежта и спорта. От 2001 г. е първи вицепрезидент на БФС. Избран е за президент на БФС на 21 октомври 2005 г. На 30 януари 2009 г. е преизбран на поста, след като за кандидатурата му гласуват 316 от 373 делегата на конгреса на БФС. На 22 март 2011 година Борислав Михайлов е избран за член на Изпълкома на УЕФА. Той е първият българин, избран на този пост. На 14 февруари 2014 г. е избран за трети път за президент на БФС. На 16 февруари 2018 г. е преизбран отново за президент на БФС.

На 15 октомври 2019 г. оставката му е поискана публично, лично от Министър-председателя Бойко Борисов, във връзка с расистки прояви на фенове по време евроквалификационния мач между националните отбори на България и Англия, след като  губи от  с 0:6 и след разследване на БФС от ГДБОП. Министър-председателят Бойко Борисов дава нареждане на министъра на младежта и спорта Красен Кралев да се преустановят всякакви отношения с Българския футболен съюз, включително и финансови, докато Борислав Михайлов не подаде оставка.

На 18 октомври 2019 г. официално депозира оставката си пред Изпълкома на БФС, след което дава пресконференция за журналистите, по повод дейността му като президент на БФС в последните 14 години.

Женен е за трикратната световна шампионка по художествена гимнастика Мария Петрова. Има три деца (две дъщери и син) – Бисера и Николай от първия си брак, и Елинор – от брака си с Мария Петрова. В края на 2008 г. се ражда първият му внук.

Статистика по сезони 
 Левски – 1981/82 – „А“ РФГ, 24 мача
 Левски – 1982/83 – „А“ РФГ, 25 мача
 Левски – 1983/84 – „А“ РФГ, 30 мача
 Левски – 1984/85 – „А“ РФГ, 29 мача
 Левски – 1986/пр. — „А“ РФГ, 10 мача
 Левски – 1986/87 – „А“ РФГ, 26 мача
 Левски – 1987/88 – „А“ РФГ, 25 мача
 Левски – 1988/89 – „А“ РФГ, 11 мача
 Белененсеш – 1989/90 – Португалска лига, 7 мача
 Белененсеш – 1990/91 – Португалска лига, 20 мача
 Белененсеш – 1991/ес. — Португалска лига, 2 мача
 Мюлуз – 1992/пр. — Лига 2, 18 мача
 Мюлуз – 1992/93 – Лига 2, 22 мача
 Мюлуз – 1993/94 – Лига 2, 25 мача
 Ботев – 1994/95 – „А“ РФГ, 17 мача
 Ботев – 1995/ес. — „А“ РФГ, 3 мача
 Рединг – 1995/96 – Чемпиъншип, 16 мача
 Рединг – 1996/97 – Чемпиъншип, 8 мача
 Славия – 1997/98 – „А“ РФГ, 14 мача
 ФК Цюрих – 1998/ес. — Швейцарска Суперлига, 1 мач

Източници

Външни препратки 
 Форум на World Sport
 Великите 10 вратари на световните първенства , Спортал
 Борислав Михайлов , Personi
 Официален сайт на БФС, Президент – Борислав Бисеров Михайлов 
 Избират нов президент на БФС на 14 февруари (видео), Спортал, 16 декември 2013 г. (12:51)
 Борислав Михайлов е новият стар президент на БФС , Телекабел TV], 14 февруари 2014
 Боби Михайлов: За първи път видях бъдещата си жена Мария в „24 часа“, Едуард Папазян, „24 часа“, 9 февруари 2013, 17:39
 Боби Михайлов: Ники Михайлов е голям вратар, Блиц-Спорт, 14 октомври 2014, 17:05
 Боби Михайлов: Ники е голям вратар, Gol.bg, 14 октомври 2014, 17:25
 Борислав Михайлов: Синът ми е голям вратар, Клуб „Z“, 14/10/2014, 20:30:39

Родени в София
УЕФА
Президенти на Българския футболен съюз
Български футболисти
Футболисти на ПФК Левски (София)
Футболисти на Ботев (Пловдив)
Футболисти на Славия (София)
Футболисти на ФК Рединг
Български футболисти в Португалия
Български футболисти в Швейцария
Български футболисти във Франция
Български футболисти в Англия
Почетни граждани на София